Ühisettepanek: NÕUKOGU MÄÄRUS piiravate meetmete kohta seoses olukorraga Kesk-Aafrika Vabariigis /* JOIN/2014/01 final - 2014/0004 (NLE) */





SELETUSKIRI (1) 23. detsembril 2013 võttis nõukogu vastu otsuse 2013/798/ÜVJP Kesk-Aafrika Vabariigi vastu suunatud piiravate meetmete kohta, millega kehtestatakse vastavalt ÜRO Julgeolekunõukogu 5. detsembri 2013. aasta resolutsioonile 2127 (2013) Kesk-Aafrika Vabariigi suhtes relvaembargo. (2) Otsuse 2013/798/ÜVJP rakendamiseks tuleb liidul astuda täiendavaid samme. (3) Liidu välisasjade ja julgeolekupoliitika kõrgel esindajal ja Euroopa Komisjonil tuleks seega esitada määruse ettepanek piiravate meetmete kohta seoses olukorraga Kesk-Aafrika Vabariigis. 2014/0004 (NLE) Ühisettepanek: NÕUKOGU MÄÄRUS piiravate meetmete kohta seoses olukorraga Kesk-Aafrika Vabariigis EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 23. detsembri 2013. aasta otsust 2013/798/ÜVJP[1] Kesk-Aafrika Vabariigi vastu suunatud piiravate meetmete kohta, võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut ning arvestades järgmist: (1) Kooskõlas ÜRO Julgeolekunõukogu 5. detsembri 2013. aasta resolutsiooniga 2127 (2013) kehtestatakse nõukogu otsuses 2013/798/ÜVJP Kesk-Aafrika Vabariigi suhtes relvaembargo. (2) Selle meetme teatavad aspektid kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. ON VASTU VÕTNUD KÄESOLEVA MÄÄRUSE: Artikkel 1 Käesolevas määruses kasutatakse järgmisi mõisteid: a) „vahendusteenused” i) selliste tehingute üle läbirääkimiste pidamine või selliste tehingute korraldamine, mille eesmärk on kaupade ja tehnoloogia või finants- ja tehniliste teenuste ost, müük või tarnimine, sealhulgas kolmandast riigist mõnda teise kolmandasse riiki, või ii) kaupade ja tehnoloogia või finants- ja tehniliste teenuste müümine või ostmine, sealhulgas juhul, kui need asuvad kolmandates riikides, eesmärgiga toimetada need edasi mõnda teise kolmandasse riiki; b) „sanktsioonide komitee” – ÜRO Julgeolekunõukogu komitee, mis loodi vastavalt ÜRO Julgeolekunõukogu resolutsiooni 2127 (2013) punktile 57; c) „tehniline abi” – igasugune tehniline abi, mis on seotud parandamise, arendamise, tootmise, komplekteerimise, katsetamise, hoolduse ja muude tehniliste teenustega ning mida võib osutada juhendamise, nõustamise, koolituse, oskusteabe ja tööoskuste edastamise või konsultatsiooniteenuste kaudu, sealhulgas suulises vormis abi; d) „liidu territoorium” – liikmesriikide territooriumid, sealhulgas nende õhuruum, kus kohaldatakse aluslepingut selleks kindlaksmääratud tingimuste alusel; Artikkel 2 1. Keelatud on: (a) osutada isikutele, üksustele või asutustele Kesk-Aafrika Vabariigis või Kesk-Aafrika Vabariigis kasutamiseks otse või kaudselt tehnilist abi või vahendusteenuseid seoses sõjaliste kaupade ühises Euroopa Liidu nimekirjas[2] (edaspidi „sõjaliste kaupade ühine nimekiri”) loetletud kaupade ja tehnoloogiaga või seoses kõnealuses nimekirjas loetletud kaupade tarnimise, tootmise, hoolduse või kasutamisega; (b) rahastada otse või kaudselt isikuid, üksusi või asutusi Kesk-Aafrika Vabariigis või anda neile Kesk-Aafrika Vabariigis kasutamiseks otse või kaudselt finantsabi, pidades sealhulgas silmas toetusi, laenusid ja ekspordikrediidikindlustust, samuti kindlustust ja edasikindlustust, seoses sõjaliste kaupade ühises nimekirjas loetletud kaupadega nende toodete müügiks, tarnimiseks, üleandmiseks ja eksportimiseks või sellega kaasneva tehnilise abi või vahendusteenuste osutamiseks; (c) osutada otse või kaudselt tehnilist abi, rahastamist või finantsabi, vahendus- või transporditeenuseid seoses relvastatud palgasõjaväelaste tegutsemisvalmis hoidmisega Kesk-Aafrika Vabariigis või Kesk-Aafrika Vabariigis kasutamiseks; (d) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktides a–c osutatud keeldudest. 2. Erandina lõikest 1 ei kohaldata selles sätestatud keelde järgmistel juhtudel : (a) tehnilise abi osutamine seoses mittesurmava sõjalise varustusega, mis on ette nähtud üksnes humanitaar- või kaitseotstarbel kasutamiseks; (b) tehnilise abi, rahastamise või finantsabi osutamine sõjaliste kaupade ühises nimekirjas loetletud kaupade ja tehnoloogia müümiseks, tarnimiseks, üleandmiseks või eksportimiseks või seonduva tehnilise abi või vahendusteenuste osutamiseks; tingimusel, et sanktsioonide komitee on sellise tehnilise abi või vahendusteenuste, rahastamise või finantsabi osutamise eelnevalt heaks kiitnud. Artikkel 3 Füüsilistele või juriidilistele isikutele, üksustele ega asutustele ei tulene mingit vastutust, kui nad ei teadnud ja neil ei olnud põhjendatud alust kahtlustada, et nende tegevus rikub käesolevas määruses sätestatud keelde. Artikkel 4 1. Liikmesriigid kehtestavad eeskirjad käesoleva määruse sätete rikkumise eest kohaldatavate karistuste kohta ning võtavad kõik vajalikud meetmed nende rakendamise tagamiseks. Ette nähtud karistused peavad olema tõhusad, proportsionaalsed ja hoiatavad. 2. Liikmesriigid teatavad kõnealustest eeskirjadest komisjonile kohe pärast käesoleva määruse jõustumist ning annavad teada nende edaspidistest muudatustest. Artikkel 5 Kui käesolev määrus sisaldab nõuet teavitada komisjoni või temaga suhelda, tuleb selleks kasutada lisas esitatud aadressi ja muid kontaktandmeid. Artikkel 6 Käesolevat määrust kohaldatakse: a) liidu territooriumil, kaasa arvatud tema õhuruumis; b) liikmesriigi jurisdiktsiooni alla kuuluvate õhusõidukite ja laevade pardal; c) liikmesriikide kodanike suhtes liidu territooriumil või väljaspool seda; d) juriidiliste isikute, üksuste või asutuste suhtes, mis on asutatud või moodustatud liikmesriigi õiguse alusel; e) juriidiliste isikute, üksuste või asutuste äritegevuse suhtes, mis tervikuna või osaliselt toimub liidu territooriumil. Artikkel 7 Määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 352, 24.12.2013, lk 51. [2] ELT C 69, 18.3.2010, lk 9.